CELEX: 32017D1412
Language: bg
Date: 2017-08-01 00:00:00
Title: Решение за изпълнение (ЕС) 2017/1412 на Комисията от 1 август 2017 година относно признаването на Фиджи по силата на Директива 2008/106/ЕО на Европейския парламент и на Съвета по отношение на системите за обучение и освидетелстване на морските лица (нотифицирано под номер С(2017) 5277) (Текст от значение за ЕИП. )

3.8.2017   
            
            
               BG
            
            
               Официален вестник на Европейския съюз
            
            
               L 202/6
            
         РЕШЕНИЕ ЗА ИЗПЪЛНЕНИЕ (ЕС) 2017/1412 НА КОМИСИЯТА
   от 1 август 2017 година
   относно признаването на Фиджи по силата на Директива 2008/106/ЕО на Европейския парламент и на Съвета по отношение на системите за обучение и освидетелстване на морските лица
   
      
         (нотифицирано под номер С(2017) 5277)
      
   
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Директива 2008/106/ЕО на Европейския парламент и на Съвета от 19 ноември 2008 г. относно минималното ниво на обучение на морските лица (1), и по-специално член 19, параграф 3 от нея,
   като има предвид, че:
   
               (1)
            
            
               Съгласно Директива 2008/106/ЕО държавите членки могат да признават чрез потвърждаване съответните свидетелства на морските лица за правоспособност или професионална компетентност, издадени от трети държави, при условие че съответната трета държава е призната в това отношение от Комисията. Посочените трети държави трябва да отговарят на всички изисквания на Конвенцията на Международната морска организация за вахтената служба и нормите за подготовка и освидетелстване на моряците от 1978 г. (Конвенцията STCW).
            
         
               (2)
            
            
               На 18 февруари 2011 г. Германия поиска признаването на Фиджи. Въз основа на посоченото искане Комисията се свърза с органите на Фиджи с оглед да извърши оценка на тяхната система за обучение и освидетелстване, за да провери дали Фиджи отговаря на всички изисквания на Конвенцията STCW и дали са взети подходящите мерки за предотвратяване на измами, свързани със свидетелствата. Беше обяснено, че оценката ще се основава на резултатите от инспекция за установяване на фактите, проведена от експерти на Европейската агенция по морска безопасност (Агенцията) във Фиджи.
            
         
               (3)
            
            
               Въз основа на резултатите от инспекцията, проведена през юни 2013 г., както и въз основа на доброволния план за корективни действия, представен от органите на Фиджи през септември 2014 г. и допълнен през декември 2014 г., Комисията извърши оценка на системата за обучение и освидетелстване във Фиджи.
            
         
               (4)
            
            
               В оценката си Комисията установи някои проблеми, които трябваше да бъдат разрешени от органите на Фиджи, включително пропуски във връзка с националните разпоредби, като например липсващи разпоредби за квалификацията на някои категории инструктори и недостатъчни или непълни изисквания за освидетелстването, както и пропуски във връзка с процедурите за управление на качеството.
            
         
               (5)
            
            
               През април 2015 г. Комисията представи на органите на Фиджи доклад за оценката, който се основава на резултатите от инспекцията от юни 2013 г. и взема предвид допълнения план за корективни действия.
            
         
               (6)
            
            
               През юни 2015 г. органите на Фиджи представиха актуализиран план за корективни действия.
            
         
               (7)
            
            
               Въз основа на цялата налична информация Комисията заключи, че органите на Фиджи са предприели мерки за привеждане на системата на държавата за обучение и освидетелстване на морските лица в съответствие с изискванията на Конвенцията STCW, с изключение на една констатация относно изискванията за освидетелстването.
            
         
               (8)
            
            
               По-специално Фиджи прие ново законодателство, с което се разрешават установените пропуски във връзка с националните разпоредби и актуализира процедурите по качество в рамките на администрацията и институциите за морско образование, както и учебните планове и програмите за обучение на институциите за морско образование.
            
         
               (9)
            
            
               Службите на Комисията поискаха от органите на Фиджи разяснение относно констатацията на Комисията, посочена в съображение 7, свързана с изискванията за освидетелстването. Тази констатация обаче в никакъв случай не поставя под въпрос като цяло положителната оценка.
            
         
               (10)
            
            
               Крайният резултат от оценката показва, че Фиджи отговаря на изискванията на конвенцията STCW, като държавата е предприела подходящи мерки, за да предотвратява измами във връзка със свидетелствата.
            
         
               (11)
            
            
               На държавите членки беше предоставен доклад за резултатите от оценката.
            
         
               (12)
            
            
               Мерките, предвидени в настоящото решение, са в съответствие със становището на Комитета по морската безопасност и предотвратяването на замърсяването от кораби,
            
         ПРИЕ НАСТОЯЩОТО РЕШЕНИЕ:
   Член 1
   По смисъла на член 19 от Директива 2008/106/ЕО Фиджи се признава по отношение на системите за обучение и освидетелстване на морските лица.
   Член 2
   Адресати на настоящото решение са държавите членки.
   
      Съставено в Брюксел на 1 август 2017 година.
      
         
            За Комисията
         
         Violeta BULC
         
            Член на Комисията
         
      
   
   
      (1)  ОВ L 323, 3.12.2008 г., стр. 33.